Il-Kap tal-Oppozizzjoni u Kap tal-Partit Nazzjonalista Simon Busuttil qal li l-Oppożizzjoni se tibqa’ tfittex kunsens fil-kwistjoni taċ-ċittadinanza u żied jgħid li m’hu jeskludi xejn jekk il-Gvern jibqa għaddej bil-pjanijiet tiegħu. Il-Kap tal-Oppozizzjoni u Kap tal-Partit Nazzjonalista kien qed jagħlaq il-Kunsill Ġenerali tal-PN bit-tema Xogħol, Serjeta’, Identita’. Dr Simon Busuttil qal li meta fil-jiem li ġejjin jitressaq avviż legali dwar il-ligi taċ-ċittadinanza, l-Oppożizzjoni se tressaq mozzjoni biex tattaka l-iskema tac-ċittadinanza. Hu sejjaħ lis-soċjeta’ ċivili u l-poplu Malti biex ikompli jingħaqad biex jidefendi ċ-ċittadinanza tagħna. Fuq it-tema tax-xogħol, Simon Busuttil qal li fl-aħħar xhur il-Gvern ta xogħol lil tal-qalba imma fil-baġit ma ħariġx b’ideat ġodda kif se joħloq ix-xogħol biex min jidħol fid-dinja tax-xogħol isib fejn jaħdem. Dwar is-serjeta tkellem fuq lista ta’ skandli mill-Gvern Laburista fl-aħħar xhur. Simon Busuttil qal li nhar it-Tlieta meta il-Gvern vvota favur l-iskema taċ-ċittadinanza ġab jum iswed fuq pajjiżna. Il-Kap tal-PN insista li l–Oppożizzjoni tistenna li sakemm il-Gvern ibiddel l-klawsola fil-liġi taċ-ċittadinanza dwar is-segretezza ma jippublikax passaporti taħt l-iskema.